Beslutning fra EKSF's Rådgivende Udvalg om fremtiden for den strukturerede dialog på kul- og stålområdet

(enstemmigt vedtaget på det 354. plenarmøde den 25. januar 2001)

(2001/C 87/12)

1. DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB,

1.1. der henviser til sit memorandum om perspektiverne i forbindelse med EKSF-traktatens udløb, der blev vedtaget på det 320. plenarmøde den 28. juni 1995(1), navnlig punkt 2.10,

1.2. der minder om sin erklæring om den strukturerede dialogs fremtid i kul- og stålsektoren, der blev vedtaget på det 350. plenarmøde den 11. maj 2000,

1.3. der henviser til Kommissionens meddelelse af 27. september 2000 om fremtiden for den strukturerede dialog efter EKSF-traktatens udløb(2),

1.4. der henviser til brev af 3. november fra formanden for EKSF's Rådgivende Udvalg til formanden for regeringskonferencen -

2. ØNSKER AT REDEGØRE FOR SIN HOLDNING TIL KOMMISSIONENS OVENNÆVNTE MEDDELELSE:

2.1. Det rådgivende udvalg glæder sig over Kommissionens positive evaluering af udvalgets aktive og konsensussøgende rolle.

2.2. Det noterer sig også med tilfredshed, at Kommissionen ønsker at drage nytte af disse erfaringer ved tilpasningen af Det Økonomiske og Sociale Udvalgs arbejdsmetoder.

2.3. Det er helt enig med Kommissionen i, at disse positive elementer bør videreføres, og finder, at det vil være hensigtsmæssigt at integrere kul- og stålsektoren i Det Økonomiske og Sociale Udvalg.

2.4. Det noterer sig, at det i forbindelse med udvidelsen af Det Økonomiske og Sociale Udvalgs kompetenceområde med kul- og stålsektoren foreslås, at antallet af medlemmer af ØSU på en passende måde tilpasses med henblik på at kunne repræsentere den nye sektor.

2.5. Det beklager, at det oprindelige forslag om at give suppleantstatus til den anden person, der udpeges til hvert sæde, ikke blev vedtaget af Det Europæiske Råd i Nice -

3. ER FAST OVERBEVIST OM, AT DET, HVIS DENNE INTEGRERING SKAL LYKKES, ER NØDVENDIGT:

3.1. at der til sin tid indvælges fremtrædende personer med omfattende kompetence som repræsentanter for kul- og stålsektoren i Det Økonomiske og Sociale Udvalg; der skal være et tilstrækkeligt antal til, at medlemsstaternes og de forskellige kategoriers interesser bliver behørigt varetaget,

3.2. at medlemmerne af Det Økonomiske og Sociale Udvalg, der repræsenterer kul- og stålsektoren, har initiativret til på EU-plan at rejse spørgsmål, der er af afgørende betydning for deres sektor,

3.3. at de pågældende medlemmer får en vis ret til selv at bestemme, hvordan kul- og stålsektoren bedst kan være repræsenteret i Det Økonomiske og Sociale Udvalg, således at disse sektorer får mulighed for at give deres meninger til kende samtidig med, at man skaber grundlag for og bevarer beslutningsevnen på et konsensusmæssigt grundlag,

3.4. at det hertil vil være nødvendigt med midler fra en passende budgetkonto, ligesom der må stilles et selvstændigt sekretariat til rådighed eller være mulighed for at dele et sekretariat med andre -

4. UNDERSTREGER ENDVIDERE NØDVENDIGHEDEN AF:

4.1. at der hurtigst muligt organiseres møder mellem repræsentanter for de to udvalg med henblik på at tilpasse Det Økonomiske og Sociale Udvalgs måde at fungere på, så der kan tages højde for en mere sektorbestemt indfaldsvinkel til problemer. Sådanne nye arbejdsmåder i ØSU skal sikre kul- og stålsektoren og andre vigtige økonomiske sektorer, at deres interesser behørigt varetages, og at oplysninger fra de europæiske beslutningstagere om deres hensigter finder direkte vej til virksomheder/organisationer inden for disse sektorer, og via dem ud i det organiserede civilsamfund,

4.2. at Kommissionen i forbindelse med høringsprocedurerne påser, at disse finder sted i tide og på en effektiv måde, før der på EU-niveau træffes vigtige beslutninger vedrørende kul- og stålsektoren og andre vigtige sektorer,

4.3. at medlemsstaterne i forbindelse med næste procedure for udnævnelse af medlemmer til Det Økonomiske og Sociale Udvalg, der er planlagt for sommeren 2002, hvilket falder sammen med datoen for EKSF-traktatens udløb, opfordres til at tage behørigt højde for, når medlemmerne udpeges, at Det Økonomiske og Sociale Udvalgs kompetenceområde er udvidet med kul- og stålsektoren,

4.4. at Rådet i forbindelse med denne udnævnelsesprocedure gør brug af sin mulighed for at høre EKSF's Rådgivende Udvalg om listen med foreslåede nye medlemmer for således at repræsentere kul- og stålsektoren i Det Økonomiske og Sociale Udvalg.

(1) EFT C 206 af 11.8.1995, s. 7.

(2) KOM(2000) 588 endelig.